CELEX: 32021D2056
Language: da
Date: 2021-11-24 00:00:00
Title: Kommissionens gennemførelsesafgørelse (EU) 2021/2056 af 24. november 2021 om ækvivalens mellem de covid-19-certifikater, der udstedes af Republikken Togo, og de certifikater, der udstedes i overensstemmelse med Europa-Parlamentets og Rådets forordning (EU) 2021/953, med henblik på at lette udøvelsen af retten til fri bevægelighed inden for Unionen (EØS-relevant tekst)

25.11.2021   
               
               
                  DA
               
               
                  Den Europæiske Unions Tidende
               
               
                  L 420/126
               
            
         KOMMISSIONENS GENNEMFØRELSESAFGØRELSE (EU) 2021/2056
         af 24. november 2021
         om ækvivalens mellem de covid-19-certifikater, der udstedes af Republikken Togo, og de certifikater, der udstedes i overensstemmelse med Europa-Parlamentets og Rådets forordning (EU) 2021/953, med henblik på at lette udøvelsen af retten til fri bevægelighed inden for Unionen
         (EØS-relevant tekst)
         EUROPA-KOMMISSIONEN HAR —
         under henvisning til traktaten om Den Europæiske Unions funktionsmåde,
         under henvisning til Europa-Parlamentets og Rådets forordning (EU) 2021/953 af 14. juni 2021 om en ramme for udstedelse, kontrol og accept af interoperable covid-19-vaccinations-, test- og restitutionscertifikater (EU's digitale covidcertifikat) for at lette fri bevægelighed under covid-19-pandemien (1), særlig artikel 8, stk. 2, og
         ud fra følgende betragtninger:
         
                     (1)
                  
                  
                     Ved forordning (EU) 2021/953 fastlægges en ramme for udstedelse, kontrol og accept af interoperable covid-19-vaccinations-, test- og restitutionscertifikater (EU's digitale covidcertifikat) med det formål at gøre det lettere for indehaverne at udøve deres ret til fri bevægelighed under covid-19-pandemien. Nævnte forordning bidrager også til at lette den gradvise ophævelse af restriktioner for den frie bevægelighed, der i overensstemmelse med EU-retten er indført af medlemsstaterne med henblik på at begrænse spredningen af sars-CoV-2, på en koordineret måde.
                  
               
                     (2)
                  
                  
                     Forordning (EU) 2021/953 giver mulighed for accept af covid-19-attester udstedt af tredjelande til unionsborgere og deres familiemedlemmer, hvor Kommissionen finder, at disse covid-19-certifikater er udstedt i overensstemmelse med standarder, der skal anses som at svare til dem, der fastsættes i henhold til nævnte forordning. I henhold til Europa-Parlamentets og Rådets forordning (EU) 2021/954 (2) skal medlemsstaterne desuden anvende de regler, der er fastsat i forordning (EU) 2021/953, på tredjelandsstatsborgere, der ikke er omfattet af nævnte forordnings anvendelsesområde, men som lovligt opholder sig eller bor på deres område, og som har ret til at rejse til andre medlemsstater i overensstemmelse med EU-retten. Derfor bør alle konklusioner om ækvivalens i denne afgørelse, finde anvendelse på covid-19-vaccinations- og testcertifikater, der er udstedt af Republikken Togo til unionsborgere og deres familiemedlemmer. Tilsvarende bør sådanne konklusioner om ækvivalens på grundlag af forordning (EU) 2021/954 også gælde for covid-19-vaccinations- og testcertifikater, der udstedes af Republikken Togo til tredjelandsstatsborgere, som lovligt opholder sig eller bor på medlemsstaternes område, på de betingelser, der er fastsat i nævnte forordning.
                  
               
                     (3)
                  
                  
                     Den 27. august 2021 forelagde Republikken Togo Kommissionen detaljerede oplysninger om udstedelse af interoperable covid-19-vaccinations- og testcertifikater i henhold til »PasseCOVID togolais«-systemet. Republikken Togo meddelte Kommissionen, at dets covid-19-certifikater ifølge Republikken Togos opfattelse udstedes i overensstemmelse med en standard og et teknologisk system, som er interoperabelt med den tillidsramme, der er oprettet ved forordning (EU) 2021/953, og som gør det muligt at kontrollere certifikaternes ægthed, gyldighed og integritet. I denne forbindelse oplyste Republikken Togo Kommissionen om, at covid-19-certifikater, der udstedes af Republikken Togo i overensstemmelse med »PasseCOVID togolais«-systemet, indeholder de data, der er omhandlet i bilaget til forordning (EU) 2021/953.
                  
               
                     (4)
                  
                  
                     Republikken Togo meddelte også Kommissionen, at den accepterer vaccinations-, test- og restitutionscertifikater, der udstedes af medlemsstaterne og EØS-landene i overensstemmelse med forordning (EU) 2021/953. Republikken Togo meddelte desuden Kommissionen, at en nukleinsyre-amplifikationstest i lufthavnen er obligatorisk ved ankomst for alle rejsende, der er i besiddelse af EU's digitale covidtestcertifikat udstedt som resultat af en negativ hurtig antigentest.
                  
               
                     (5)
                  
                  
                     Efter anmodning fra Republikken Togo gennemførte Kommissionen den 30. september 2021 tekniske test, som viste, at Republikken Togo udsteder covid-19-vaccinations-, og testcertifikater i overensstemmelse med »PasseCOVID togolais«-systemet, som er interoperabelt med den tillidsramme, der er fastsat i forordning (EU) 2021/953, og gør det muligt at kontrollere certifikaternes ægthed, gyldighed og integritet. Kommissionen bekræftede også, at covid-19-vaccinations- og testcertifikater, der udstedes af Republikken Togo i overensstemmelse med »PasseCOVID togolais«-systemet, indeholder de nødvendige data.
                  
               
                     (6)
                  
                  
                     Republikken Togo meddelte desuden Kommissionen, at den udsteder interoperable vaccinationscertifikater for covid-19-vacciner. Disse vacciner omfatter i øjeblikket Comirnaty, CoronaVac, Covishield og Janssen (COVID-19 Vaccine).
                  
               
                     (7)
                  
                  
                     Republikken Togo meddelte også Kommissionen, at den udsteder interoperable testcertifikater for nukleinsyre-amplifikationstest, men ikke for hurtige antigentest.
                  
               
                     (8)
                  
                  
                     Republikken Togo meddelte desuden Kommissionen, at den ikke udsteder interoperable restitutionscertifikater.
                  
               
                     (9)
                  
                  
                     Republikken Togo meddelte desuden Kommissionen, at når kontrollører i Togo kontrollerer certifikater, vil personoplysningerne i disse certifikater blive behandlet udelukkende for at kontrollere og bekræfte indehaverens vaccinations-, test- eller restitutionsstatus og vil ikke blive opbevaret efterfølgende.
                  
               
                     (10)
                  
                  
                     De elementer, der er nødvendige for at fastslå, at covid-19-certifikater udstedt af Republikken Togo i overensstemmelse med »PasseCOVID togolais«-systemet skal anses for at svare til dem, der er udstedt i henhold til forordning (EU) 2021/953, foreligger således.
                  
               
                     (11)
                  
                  
                     Derfor bør covid-19-certifikater udstedt af Republikken Togo i overensstemmelse med »PasseCOVID togolais«-systemet accepteres på de betingelser, der er omhandlet i artikel 5, stk. 5, og artikel 6, stk. 5, i forordning (EU) 2021/953.
                  
               
                     (12)
                  
                  
                     For at denne afgørelse kan træde i kraft, bør Republikken Togo forbindes til tillidsrammen for EU's digitale covidcertifikat, der er fastsat ved forordning (EU) 2021/953.
                  
               
                     (13)
                  
                  
                     For at beskytte Unionens interesser, navnlig på folkesundhedsområdet, kan Kommissionen anvende sine beføjelser til at suspendere eller ophæve denne afgørelse, hvis betingelserne i artikel 8, stk. 2, i forordning (EU) 2021/953 ikke længere er opfyldt.
                  
               
                     (14)
                  
                  
                     Med henblik på hurtigst muligt at forbinde Republikken Togo til tillidsrammen for EU's digitale covidcertifikat, der er fastsat ved forordning (EU) 2021/953, bør denne afgørelse træde i kraft på dagen for offentliggørelsen i Den Europæiske Unions Tidende.
                  
               
                     (15)
                  
                  
                     Foranstaltningerne i denne afgørelse er i overensstemmelse med udtalelse fra det udvalg, der er nedsat ved artikel 14 i forordning (EU) 2021/953 —
                  
               VEDTAGET DENNE AFGØRELSE:
         
            Artikel 1
            Covid-19-vaccinations- og testcertifikater, der udstedes af Republikken Togo i overensstemmelse med »PasseCOVID togolais«-systemet, anses med henblik på at lette udøvelsen af retten til fri bevægelighed inden for Unionen for at svare til dem, der er udstedt i overensstemmelse med forordning (EU) 2021/953.
         
         
            Artikel 2
            Republikken Togo forbindes til tillidsrammen for EU's digitale covidcertifikat, der er fastsat ved forordning (EU) 2021/953.
         
         
            Artikel 3
            Denne afgørelse træder i kraft på dagen for offentliggørelsen i Den Europæiske Unions Tidende.
         
         
            Udfærdiget i Bruxelles, den 24. november 2021.
            
               
                  På Kommissionens vegne
               
               Ursula VON DER LEYEN
               
                  Formand
               
            
         
         
            (1)  EUT L 211 af 15.6.2021, s. 1.
         
            (2)  Europa-Parlamentets og Rådets forordning (EU) 2021/954 af 14. juni 2021 om en ramme for udstedelse, kontrol og accept af interoperable covid-19-vaccinations-, test- og restitutionscertifikater (EU's digitale covidcertifikat) for så vidt angår tredjelandsstatsborgere, der lovligt opholder sig eller bor på medlemsstaternes område under covid-19-pandemien (EUT L 211 af 15.6.2021, s. 24).